இரண்டு வாரத்திற்கு முன்பு ஒரு நாள் பைக்கில் வந்த திருடர்கள் பிரணவ்வின் கையில் இருந்த ஐபோனை பறித்துச் சென்றிருக்கிறார்கள். அவரது ஐபோன் லாக் செய்யப்பட்டிருந்ததுதான் என்றாலும் பாதுகாப்பை அதிகரிக்க ஐகிளவுட்டின் உதவியை நாடியிருக்கிறார். ஐகிளவுட் என்பது ஆப்பிளின் ஒரு சேவை. இதன் மூலமாக கிளவுட்ட் ஸ்டோரேஜில் இருக்கும் தகவல்களை எளிதாகக் கையாள முடியும். அதற்கு டிவைஸ் இணையத்தோடு இணைக்கப்பட்டிருந்தால் போதுமானது. ஐகிளவுட் மூலமாக மொபைலைக் கண்காணிக்கவும், அதிலுள்ள தகவல்களை அழிக்கவோ, பார்க்கவோ முடியும். மொபைல் தொலைந்தவுடன் ஐகிளவுட்டில் லாகின் செய்த பிரணவ் மொபைல் திருடுபோனதை குறிப்பிட்டு ' Find My iPhone' என்ற வசதியை ஆன் செய்து வைத்திருக்கிறார். இந்த வசதியின் மூலமாக ஐபோன் இணையத்தோடு இணைக்கப்பட்டால் அதன் இருப்பிடத்தை அறிந்துகொள்ள முடியும். மொபைல் யாரேனும் நல்லவர்களின் கையில் கிடைத்தால் தொடர்பு கொள்வதற்காக அவரது மனைவியின் மொபைல் எண்ணை அதில் குறிப்பிட்டிருக்கிறார். ஆனால், அதற்குள்ளாக மொபைலை அன்லாக் செய்வதற்கான முயற்சிகளைத் தொடங்கியிருக்கிறார்கள் திருடர்கள்.